# vejledning A: opstart af forløb – kontakt til den unge og forældre

### Hvem skal bruge vejledningen?

Denne vejledning skal bruges af de personer, som skal starte et konkret forløb op for en ung i forbindelse med arbejdet med Samarbejdsmodellen. Det vil typisk være den sagsbehandler, som er ansvarlig for sagen. Det kan også være en UU-vejleder – eller anden person – som får opgaven med at kontakte den unge og forældrene.

### Hvad er formålet med vejledningen?

Vejledningen hjælper dig i forbindelse med opstart af en konkret ung. Den fortæller trin for trin, hvad du skal gøre, og hvilke redskaber der kan hjælpe dig.

### Den konkrete Vejledning

1. **Opstart**: Du modtager fra projektlederen (eller anden person, som er ansvarlig for dette) et navn på en ung, som skal inviteres med i forløbet. Det kan være, du selv har peget på, hvem det skal være.
2. **Kontakt den unge**:
	1. Du kontakter den unge og forældremyndighedsindehaverne, hvis den unge er under 18 år, for at invitere den unge med i forløbet. Her kan du bruge pjecen ”Særlig støtte til job og uddannelse – til unge med psykiske vanskeligheder”, som beskriver forløbet for den unge. Du kan enten sende pjecen pr. brev eller mail. Eller du kan ringe til den unge og fortælle om forløbet. Det kan også være, at du alligevel har et møde med den unge, hvor du kan fortælle om forløbet. Målet med kontakten og beskrivelsen af forløbet er at invitere den unge med i forløbet, dvs. motivere og få den unge til at sige ja til at være med. Det er en god ide at italesætte forløbet som ”en ny måde vi arbejder på her i kommunen”, frem for et ”forsøgsprojekt” eller en ”samarbejdsmodel”.
	2. Hvis den unge gerne vil være med, fortæller du, at den unge snart bliver kontaktet af den unges guide. Det kan være, at du selv er guiden, så fortæller du bare den unge det. Hvis du selv er guiden, brug da *Vejledning B og C,* der er henvendt til guiden.
	3. Du fortæller den unge, at det er vigtigt, at guiden kender til oplysninger om den unges situation. Derfor skal du bede om den unges samtykke til, at guiden må se disse. Her bruger du redskabet *Samtykkeerklæring*. Det kan gøres mundtligt, hvis du ikke sidder fysisk foran den unge. Hvis guiden skal have oplysninger fra fagpersoner, som er en del af samme forvaltning, behøver du i princippet ikke spørge om lov. Men det er altid en god ide, og det gør, at den unge føler sig inddraget. Du skal altid spørge om lov, hvis guiden skal have oplysninger fra en person/et område, som ikke er en del af forvaltningen, fx en behandler fra regionen eller UU-vejlederen.
3. **Kontakt guiden og overdrag informationer om den unge**:
	1. Hvis den unge gerne vil deltage, giver du straks guiden besked.
	2. Du sender de oplysninger, du har på den unge, til guiden. Husk også at sende den unges kontaktoplysninger. I kan evt. også holde et kort møde, hvor du fortæller guiden om den unge.
	3. Du fortæller guiden, hvilke personer (og deres kontaktoplysninger) der ellers har med den unge at gøre.